DA Den Europæiske Unions Tidende L 62/44

EFTA-TILSYNSMYNDIGHEDENS BESLUTNING

Nr. 320/06/COL

af 31. oktober 2006

om ændring af listen i punkt 39 i del 1.2 i kapitel I i bilag I til aftalen om Det Europæiske Økonomiske Samarbejdsområde over de grænsekontrolsteder i Island og Norge, der er godkendt til at føre veterinærkontrol med levende dyr og animalske produkter fra tredjelande, og om ophævelse af EFTA-Tilsynsmyndighedens beslutning 246/06/KOL af 6. september 2006

EFTA-TILSYNSMYNDIGHEDEN HAR —

UNDER HENVISNING TIL aftalen om Det Europæiske Økonomiske Samarbejdsområde, særlig artikel 109 og protokol 1 til aftalen,

UNDER HENVISNING TIL aftalen mellem EFTA-staterne om oprettelse af en tilsynsmyndighed og en domstol, særlig artikel 5, stk. 2, litra d), og protokol 1 til aftalen,

UNDER HENVISNING TIL punkt 4.B.1) og 3) og punkt 5.b) i indledningen til kapitel I i bilag I til EØS-aftalen,

UNDER HENVISNING TIL den retsakt, der er nævnt i punkt 1.1.4 i kapitel I i bilag I til EØS-aftalen (Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet), som ændret og tilpasset til EØS-aftalen ved de sektortilpasninger, der er nævnt i bilag I til aftalen, særlig artikel 6, stk. 2, i retsakten,

UNDER HENVISNING TIL den retsakt, der er nævnt i punkt 1.1.5 i kapitel I i bilag I til EØS-aftalen (Rådets direktiv 91/496/EØF af 15. juli 1991 om fastsættelse af principperne for tilrettelæggelse af veterinærkontrollen for dyr, der føres ind i Fællesskabet fra tredjelande, og om ændring af direktiv 89/662/EØF, 90/425/EØF og 90/675/EØF), som ændret og tilpasset til EØS-aftalen ved de sektortilpasninger, der er nævnt i bilag I til aftalen, særlig artikel 6, stk. 4, i retsakten,

UNDER HENVISNING TIL den retsakt, der er nævnt i punkt 1.2.111 i kapitel I i bilag I til EØS-aftalen (Kommissionens beslutning 2001/812/EF af 21. november 2001 om betingelserne for godkendelse af grænsekontrolsteder, der er ansvarlige for veterinærkontrol af tredjelandsprodukter, som føres ind i EF), som ændret, særlig artikel 3, stk. 5, i retsakten, og

ud fra følgende betragtninger:

EFTA-Tilsynsmyndigheden ophævede ved beslutning nr. 246/06/KOL af 6. september 2006 EFTA-Tilsynsmyndighedens beslutning nr. 86/02/KOL af 24. maj 2002 og opstillede en ny liste over grænsekontrolsteder i Island og Norge, der er godkendt til at føre veterinærkontrol med levende dyr og animalske produkter, der indføres fra tredjelande.

Den norske regering har anmodet EFTA-Tilsynsmyndigheden om at tilføje de foreslåede grænsekontrolsteder i havnen Egersund til listen i punkt 39 i del 1.2 i kapitel I i bilag I til EØS-aftalen over grænsekontrolsteder i Island og Norge, der er godkendt til at føre veterinærkontrol med levende dyr og animalske produkter fra tredjelande.

Den norske regering har anmodet EFTA-Tilsynsmyndigheden om at godkende de foreslåede grænsekontrolsteder ved havnen Egersund på ovennævnte liste med henblik på import af fiskeolie til konsum eller andre formål samt fiskemel i løs afladning,

Den norske regering har foreslået EFTA-Tilsynsmyndigheden at tilføje varekategorierne uaftappet fiskeolie og aftappet fiskeolie til konsum eller anden anvendelse ud for inspektionscentret Kristiansund ved grænsekontrolstedet Kristiansund

EFTA-Tilsynsmyndigheden og Europa-Kommissionen har i nært samarbejde med de norske kompetente myndigheder gennemført fælles kontrolbesøg af grænsekontrolstedet i Egersund og inspektionscentret i Kristiansund.

Efter de fælles kontrolbesøg og i henhold til punkt 4(B) 3 i indledningen til bilag I til EØS-aftalen vedtog inspektørerne fra EFTA-Tilsynsmyndigheden og Europa-Kommissionen den 16. oktober 2006 en fælles henstilling (sag nr. 59362/event nr. 391554) om at tilføje grænsekontrolstedet i Egersund og de nye kategorier for inspektionscentret i Kristiansund på listen over grænsekontrolsteder.

EFTA-Tilsynsmyndigheden har med beslutning 312/06/KOL henvist sagen til EFTA-Veterinærkomitéen, der bistår EFTA-Tilsynsmyndigheden.

Foranstaltningerne i denne beslutning er i overensstemmelse med udtalelse fra EFTA-Veterinærkomitéen, der bistår EFTA-Tilsynsmyndigheden —

TRUFFET FØLGENDE BESLUTNING:

1) Veterinærkontrollen med levende dyr og animalske produkter, der føres ind i Island og Norge fra tredjelande, foretages af de kompetente nationale myndigheder på de godkendte grænsekontrolsteder, der er anført på listen i bilaget til denne beslutning.

2) EFTA-Tilsynsmyndighedens beslutning nr. 246/98/KOL af 6. september 2006 ophæves.

3) Denne beslutning træder i kraft den 31. oktober 2006.

4) Denne beslutning er rettet til Island og Norge.

5) Kun den engelske udgave af denne beslutning er autentisk.

Udfærdiget i Bruxelles, den 31. oktober 2006. På EFTA-Tilsynsmyndighedens vegne Bjørn T. GRYDELAND Formand Kristján Andri STEFÁNSSON Medlem af Kollegiet